Title: ประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล (ฉบับที่ 2)

ประกาศคณะกรรมการคุ้มครองข้อมูลเครดิต
เรื่อง
หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล (ฉบับที่ ๒)

โดยที่เป็นการสมควรเพิ่มช่องทางการแจ้งและนำส่งเอกสารหลักฐานประกอบข้อเท็จจริงให้แก่เจ้าของข้อมูล
ในกรณีที่บริษัทข้อมูลเครดิตจะทำการบันทึกข้อโต้แย้งในระบบ ให้สามารถแจ้งและนำส่งด้วยวิธีการทางอิเล็กทรอนิกส์ตามที่เจ้าของข้อมูลได้ตกลงไว้

อาศัยอำนาจตามความในมาตรา ๑๖ และมาตรา ๑๙
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกความในข้อ ๑ (๔)
แห่งประกาศคณะกรรมการคุ้มครองข้อมูลเครดิต เรื่อง
หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล ลงวันที่ ๑๖
พฤศจิกายน ๒๕๕๐ และให้ใช้ความดังต่อไปนี้แทน
(๔) แจ้งพร้อมแนบเอกสารหลักฐานประกอบข้อเท็จจริงให้เจ้าของข้อมูลทราบเกี่ยวกับรายละเอียดที่สมาชิกรายงานบริษัทข้อมูลเครดิต
รวมถึงการแจ้งสิทธิและวิธีการยื่นอุทธรณ์การบันทึกข้อโต้แย้งภายในสามสิบวันนับแต่วันที่สมาชิกรายงานบริษัทข้อมูลเครดิต
 ทั้งนี้
ให้สมาชิกแจ้งเป็นหนังสือหรือจดหมายลงทะเบียนไปยังภูมิลำเนาหรือสถานที่ติดต่อของเจ้าของข้อมูล
เว้นแต่เจ้าของข้อมูลจะได้แจ้งไว้เป็นลายลักษณ์อักษรกับสมาชิกเมื่อขอตรวจสอบข้อมูลหรือมีบันทึกข้อโต้แย้งว่า
จะขอรับหนังสือแจ้งและเอกสารดังกล่าวผ่านช่องทางหรือวิธีการทางอิเล็กทรอนิกส์  ทั้งนี้ สมาชิกต้องจัดให้มีกระบวนการ และหลักฐานที่สามารถพิสูจน์ได้ว่าเจ้าของข้อมูลได้รับการแจ้งดังกล่าวแล้วด้วย

ประกาศ ณ วันที่ ๘ พฤศจิกายน พ.ศ. ๒๕๖๐
วิรไท  สันติประภพ
ประธานคณะกรรมการคุ้มครองข้อมูลเครดิต

พัชรภรณ์/อัญชลี/จัดทำ
๑๘
ธันวาคม ๒๕๖๐

นุสรา/ตรวจ
๓๐
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๐๗ ง/หน้า ๒๖/๑๓ ธันวาคม ๒๕๖๐